چپرهار کې د یو نوی کلینک د جوړونې ډبره کېښودل شوه. نن پنجشنبه د روان سپوږمیز کال د جمادی الاولی په ۲۳مه نېټه د افغانی سرې میاشتې د عمومی رییس الحاج مولوی مطیع الحق خالص له لوری د ننګرهار ولایت چپرهار ولسوالۍ د دولت زیو قریه کې د یو باب نوی فرعی کلینیک د جوړونې د بنسټ تېږه کېښودل شوه. د دې کلینیک په اړه جوړه شوې غونډه کې د دولت زیو قریې د بېلابېلو اقشارو خلکو خبرې وکړې. ددې تر څنګ د افغانی سرې میاشتې ټولنې عمومی رییس الحاج مولوی مطیع الحق خالص د غونډې ګډونوالو ته په خپلو خبرو کې وویل: افغانی سره میاشت د هېوادوالو امانت دی، موږ ټول باید هڅه وکړو، چې دغه امانت تر خپلو خلکو په سم ډول ور ورسوو. د غونډې په پای کې د دولت زیو قوم له لوری د افغانی سرې میاشتې عمومی رییس ته د اعزاز لونګۍ ور په سر شوه. د یادونې وړ ده چې په دې غونډه کې د چپرهار ولسوال قاری ساجد، د ننګرهار عامې روغتیا رییس مولوی امین الله، له عمومی رییس په راغلی پلاوی کې د افغانی سرې میاشتې د پلټنې رییس مولوی محمد نسیم، د اطلاعاتو او خپرونو رییس عرفان الله شرفزوی، د ختیځ زون سیمه ییز رییس مولوی حیات الله صافی، د ننګرهار نمایندګۍ رییس میا نجم الدین هلال، د لغمان نمایندګۍ رییس مولوی ولی الله، د لوګر نمایندګۍ رییس مولوی قمر ګل نصرت او د ننګرهار نمایندګۍ اړوند رضاکارانو شتون درلود.